Elegant ser det ud, når et medlem fra Aalborg Cable Park kommer susende hen over vandet på et wakeboard. Lidt træning skal der til, men 13-årige Wilas Nielsen er efter bare en måned allerede skrap til vandsporten, der minder om snowboard. - Det føles mega dejligt, man bliver helt glad, når man står der. Det er svært at forklare, men følelsen er god, når man bare flyver afsted, fortæller Wilas Nielsen til TV2 Nord. Hans klub, Aalborg Cable Park har oplevet en enorm interesse for at blive medlem de seneste måneder. Klubben er gået fra 300 medlemmer til lidt over 500, og det er primært de 18 til 30-årige, der finder vej til klubben, som er placeret ved Østre Havn. - Vi har også medlemmer helt ned til otte år og op over 70 år, fortæller formand hos Aalborg Cable Park, William Jelstrup, til TV2 Nord. I de nordjyske foreninger med vandsport har der samlet været en medlemsfremgang på 1.162 medlemmer fra 2015 til 2019 ifølge DIF og DGI. Hvorfor bruge tid på det her, du kunne også bare gå til fodbold, badminton, tennis eller noget andet? - Jeg synes, at det her er federe, da jeg kan være sammen med mange flere forskellige mennesker i alle aldre her, siger Wilas Nielsen. Ikke længere niche En anden aktivitet, som mange aalborgensere og i det hele taget nordjyder har taget til sig, er paddle board også kendt som SUP. Aalborg Outdoor arrangerer SUP-events for både private og firmaer. Der har været enorm interesse for deres introkurser, og mange institutioner vil gerne på kurser, så de kan få uddannet deres ansatte til SUP-instruktører. - Jeg har været instruktør i otte år, og paddle board har været sådan en niche-ting, der er vokset de sidste par år, og i år er det så eksploderet, fortæller ejer af Aalborg Outdoor, Martin Funke, til TV2 Nord. Hos Surf & Ski i Aalborg siger de sådan her om efterspørgslen på paddle boards. - Den er helt vanvittig. Vi er i fire-fem-seks gange over normalen, fortæller ejer af Surf & Ski i Aalborg, Jens Reese Jørgensen, til TV2 Nord. Det er ikke kun paddle boards, som butikken oplever enorm efterspørgsel på. Kajakker, våddragter, udstyr til undervandsjagt og meget andet bliver også langet over disken i stor stil. - Vandsporten er gået helt amok i år, vi kan næsten ikke holde noget hjemme, siger Jens Reese Jørgensen.

Opsummering:
Nordjyderne er vilde med at hoppe i bølgen blå, når der skal motioneres. Surf & Ski i Aalborg har oplevet en femdobling i salget af paddle boards hen over sommeren, og hos Aalborg Cable Park er antallet af medlemmer næsten fordoblet.